'Bestel' gou 'n werker op Uber | Netwerk24
'Bestel' gou 'n werker op Uber
Deur Reuters 04 Oktober 2019 14:37
Uber wil graag winsgewend word, maar sukkel. Foto: Getty Images
Die taxidiens Uber het begin om werkgewers in verbinding te bring met persone wat soek na tydelike werk.
Die diens heet Uber Works en is vir eers net in die Amerikaanse stad Chicago beskikbaar.
Dit stel werkgewers in staat om per app 'n versoek uit te stuur vir enigiemand wat gewillig is om te kom uithelp op 'n tydelike grondslag.
Die maatskappy beskryf dit as die ideale oplossing vir onder meer restaurante wat dringend op soek is na nog kelners op besige aande, of wanneer gereelde kelners nie opdaag vir 'n skof nie.
Dié nuwe uitbreiding van die Uber-diens kom te midde van strawwe kompetisie in Asië tussen app-gegronde taxidienste.
Uber sukkel ook steeds met reguleerders oor die wêreld heen.
Die maatskappy het 'n verlies van $5,2 miljard in die tweede kwartaal vanjaar verklaar. Sy groei in inkomste is besig om te taan en ontleders is bekommerd dat die maatskappy nooit winsgewend gaan wees nie.
Deur na ander nywerhede uit te brei word gehoop dit sal Uber help om kop bo water te hou.
Daar is nog geen aanduiding wanneer Uber Works in ander stede of lande beskikbaar gaan wees nie. – Reuters